
**  Εικόνα που περιέχει κείμενο, γραμματοσειρά, λευκό, στιγμιότυπο οθόνης

Το περιεχόμενο που δημιουργείται από τεχνολογία AI ενδέχεται να είναι εσφαλμένο.**

Αθήνα, 28 Απριλίου 2025

# Για τα ημερήσια και κυριακάτικα φύλλα και τα εβδομαδιαία περιοδικά,

# τους ραδιοτηλεοπτικούς σταθμούς και τα ηλεκτρονικά μέσα ενημέρωσης

**Μουσική Βιβλιοθήκη «Λίλιαν Βουδούρη» του Συλλόγου Οι Φίλοι της Μουσικής**

**στο Μέγαρο Μουσικής Αθηνών**

**«Βουτιές στην τέχνη»**

**Καθημερινό καλοκαιρινό πρόγραμμα   
για παιδιά 6-12 ετών**

Αυτό το καλοκαίρι, τα παιδιά δίνουν ξανά ραντεβού με τις Τέχνες -**τη μουσική, το θέατρο, τον χορό και τα εικαστικά**- στον φυσικό τους χώρο, το **Μέγαρο Μουσικής**, στην καρδιά της πόλης.

Η **Μουσική Βιβλιοθήκη «Λίλιαν Βουδούρη»** του Συλλόγου Οι Φίλοι της Μουσικής σε συνεργασία με την ομάδα **thea-tree,** επαναλαμβάνει και φέτος για τέταρτη χρονιά το επιτυχημένο **καλοκαιρινό** **πρόγραμμα «Βουτιές στην τέχνη», με νέα θεματολογία,** αλλά πάντα με δράση, παιχνίδι, δροσιά και φυσικά… τέχνη!

Παιδιά, παιδαγωγοί και καλλιτέχνες «βουτούν στην τέχνη» καθημερινά και για 5 εβδομαδιαίους κύκλους, **από τις 16 Ιουνίου έως και τις 25 Ιουλίου**, **από τις 9 το πρωί ως τις 4 το μεσημέρι**. Ανάμεσα στις δράσεις ξεκουράζονται με μια βόλτα για **δεκατιανό γεύμα στον κήπο του Μεγάρου** και αργότερα **γευματίζουν μετά μουσικής** στους χώρους της Μουσικής Βιβλιοθήκης και στο Αίθριο των Μουσών.

Τα παιδιά χωρίζονται σε δύο ομάδες, με μέγιστο όριο 28 παιδιά η κάθε μία, και καθοδηγούνται από ειδικά **εκπαιδευμένους εμψυχωτές και παιδαγωγούς τέχνης** στα μονοπάτια **της μουσικής, του θεάτρου, του χορού και των εικαστικών τεχνών, με σκοπό την χειροποίητη δημιουργία μιας καλλιτεχνικής παράστασης!**

Τη θεματολογία του φετινού camp αποτελούν δυο ιστορίες που εναλλάσσονται ανά εβδομάδα:

**«Παιχνίδια στην αυλή του Θεοδωράκη» (16-20 Ιουνίου, 30 Ιουνίου-4 Ιουλίου, 14-18 Ιουλίου)**

Με αφορμή την επέτειο των 100 χρόνων από τη γέννηση του Μίκη Θεοδωράκη, η Μουσική Βιβλιοθήκη «Λίλιαν Βουδούρη» μετατρέπεται σε μια μεγάλη αυλή για να υποδεχθεί τις χαρούμενες φωνές των παιδιών. Μία αυλή όπου η μουσική και τα τραγούδια του μεγάλου μας συνθέτη γίνονται αφορμή για ένα ταξίδι στο χρόνο με όχημα τη χαρά, τα ομαδικά παιχνίδια, το χορό, τα εικαστικά και το θέατρο. Το ταξίδι αυτό διαμορφώνεται από κοινού από τα παιδιά και τους παιδαγωγούς τους, με σκοπό να καταλήξει σε μία παράσταση που θα δώσουν όλοι μαζί στο τέλος του προγράμματος.

**«Το άλυτο – λυμένο μυστήριο της βιβλιοθήκης» (23-27 Ιουνίου, 7-11 Ιουλίου, 21-25 Ιουλίου)**

Μια αστυνομική ιστορία, η οποία αφορά στην εξαφάνιση ενός πολύτιμου βιβλίου. Για να λυθεί το μυστήριο, τα παιδιά και οι εμψυχωτές τους θα πρέπει να συγκεντρώσουν τα απαραίτητα στοιχεία ανακαλύπτοντας παράλληλα τον κόσμο των τεχνών αλλά και τον τρόπο λειτουργίας της μουσικής βιβλιοθήκης. Μουσική σε δίσκους βινυλίου, μικρά ποιήματα, πίνακες ζωγραφικής και παράξενες χορογραφίες γίνονται τα στοιχεία εκείνα που θα οδηγήσουν τα παιδιά στη λύση του μυστηρίου και στην τελική παράσταση που θα δώσουν για τους γονείς τους στο τέλος του προγράμματος.

Στο τέλος κάθε εβδομάδας, **κάθε Παρασκευή στις 15:00, τα παιδιά παρουσιάζουν σε γονείς και φίλους ένα δρώμενο** βασισμένο στις παραπάνω ιστορίες**.** Τα σκηνικά, τα κοστούμια, η μουσική και η θεατρική απόδοση **έχουν δημιουργηθεί από τα ίδια τα παιδιά,** με την καθοδήγηση των παιδαγωγών.

Το summer camp απευθύνεται σε παιδιά από **6 έως 10 ετών (παιδιά που έχουν τελειώσει το νηπιαγωγείο ή την Α, Β, Γ, και Δ Δημοτικού)**, ενώ μπορούν να συμμετέχουν **ως leaders** και μεγαλύτερα παιδιά **11-12 ετών** (**που έχουν τελειώσει την** **Ε΄ και ΣΤ΄ Δημοτικού)**, βοηθώντας τους ενήλικες εμψυχωτές στο συντονισμό και τις δράσεις με τα μικρότερα παιδιά.

Φέτος, το Summer Camp υποστηρίζουν με τις ευγενικές χορηγίες τους οι εταιρίες **Πλαίσιο** και **Αλλατίνη**.

………………………………………………………

**6 ανεξάρτητοι εβδομαδιαίοι κύκλοι:**  
1η εβδομάδα: **Δευτέρα 16 Ιουνίου έως Παρασκευή 20 Ιουνίου  
«Παιχνίδια στην αυλή του Θεοδωράκη»**

2η εβδομάδα: **Δευτέρα 23 Ιουνίου έως Παρασκευή 27 Ιουνίου  
 «Το άλυτο – λυμένο μυστήριο της βιβλιοθήκης»**

3η εβδομάδα: **Δευτέρα 30 Ιουνίου έως Παρασκευή 4 Ιουλίου  
 «Παιχνίδια στην αυλή του Θεοδωράκη»**

4η εβδομάδα: **Δευτέρα 7 Ιουλίου έως Παρασκευή 11 Ιουλίου  
 «Το άλυτο – λυμένο μυστήριο της βιβλιοθήκης»**

5η εβδομάδα: **Δευτέρα 14 Ιουλίου έως Παρασκευή 18 Ιουλίου  
«Παιχνίδια στην αυλή του Θεοδωράκη»**

6η εβδομάδα: **Δευτέρα 21 Ιουλίου έως Παρασκευή 25 Ιουλίου  
«Το άλυτο – λυμένο μυστήριο της βιβλιοθήκης»**

Ωράριο: **09:00 – 16:00** (δεν υπάρχει δυνατότητα φύλαξης πριν ή μετά)

Δυνατότητα εγγραφής σε έναν ή περισσότερους εβδομαδιαίους κύκλους

**Κόστος συμμετοχής**:  
**130€** ανά εβδομάδα με δεκατιανό σνακ

**183€** ανά εβδομάδα με δεκατιανό σνακ και μεσημεριανό γεύμα

Διαδικασία εγγραφής: Μετά την αγορά (όχι κράτηση) της συμμετοχής και προκειμένου να ολοκληρωθεί η εγγραφή, απαιτείται η συμπλήρωση της σχετικής φόρμας (google form) που θα αποσταλεί στο email σας από την ticketservices.

Οι εγγραφές ανοίγουν τη **Τετάρτη 30 Απριλίου στις 10:00** στο:

<https://www.ticketservices.gr/event/summer-camp-vouties-stin-texni-2025/>

Πανεπιστημίου 39 (Στοά Πεσμαζόγλου), Τ 210 72 34 567, Δε-Πα, 9:00–17:00, Σα 10:00– 16:00,   
Περισσότερες πληροφορίες: 210 72 82 774, Δε - Πα 10:00 – 16:00

Για περισσότερες πληροφορίες επικοινωνήστε στο 210 72 82 774, 9:30-16:30

**ΠΡΟΓΡΑΜΜΑ**

|  |  |
| --- | --- |
| **ΩΡΕΣ** | **Α΄ ΟΜΑΔΑ: Αίθουσα Διδασκαλίας** |
| 9:00-9:30 | Υποδοχή στη μεγάλη αίθουσα με προβολή με ορχηστρικά έργα |
| 9:30-11:00 | Μουσική και κίνηση με βάση τις δράσεις της ιστορίας |
| 11:00-12:00 | Βόλτα στον κήπο – δεκατιανό (όλοι μαζί) |
| 12:00-13:30 | Βουτιά στις τέχνες: Θεατρικό παιχνίδι και μουσικοί αυτοσχεδιασμοί με βάση την ιστορία |
| 13:30-14:30 | Μεσημεριανό φαγητό – χαλάρωση (όλοι μαζί) |
| 14:30-15:45 | Εικαστικό εργαστήρι: παραγωγή σκηνικών και κουστουμιών για τις καθημερινές δράσεις και την παράσταση  (**Κάθε Παρασκευή αυτή την ώρα γίνεται η παράσταση για τους γονείς)** |

|  |  |
| --- | --- |
| **ΩΡΕΣ** | **Β΄ ΟΜΑΔΑ: Αίθουσα Γιάννης Μαρίνος (πρώην Πολυχώρος)** |
| 9:00-9:30 | Υποδοχή στη μεγάλη αίθουσα με προβολή με ορχηστρικά έργα |
| 9:30-11:00 | Βουτιά στις τέχνες: Θεατρικό παιχνίδι και μουσικοί αυτοσχεδιασμοί με βάση την ιστορία |
| 11:00-12:00 | Βόλτα στον κήπο – δεκατιανό (όλοι μαζί) |
| 12:00-13:30 | Μουσική και κίνηση με βάση τις δράσεις της ιστορίας |
| 13:30-14:30 | Μεσημεριανό φαγητό – χαλάρωση (όλοι μαζί) |
| 14:30-15:45 | Εικαστικό εργαστήρι: παραγωγή σκηνικών και κουστουμιών για τις καθημερινές δράσεις και την παράσταση **(Κάθε Παρασκευή αυτή την ώρα γίνεται η παράσταση για τους γονείς**) |

**ΒΙΟΓΡΑΦΙΚΑ**

**Ομάδα thea-tree**Η καλλιτεχνική ομάδα thea-tree δημιουργήθηκε τον Ιούλιο του 2018. Με όχημα τον πολιτισμό και την εκπαίδευση δημιουργεί θεατρικές παραστάσεις και σχεδιάζει εκπαιδευτικά προγράμματα για μαθητές πρωτοβάθμιας και δευτεροβάθμιας εκπαίδευσης καθώς επίσης και για ενήλικες. Κοινός τόπος όλων αυτών είναι η δημιουργική συνάντηση με τον άλλον μέσα από το παιχνίδι και την τέχνη. Στο δροσερό καταφύγιο της Τέχνης, το θέατρο, η λογοτεχνία, η μουσική, τα εικαστικά και όλες οι τέχνες βρίσκουν πρόσφορο έδαφος για να δημιουργήσουν διαφορετικά μονοπάτια προκειμένου κάθε παιδί, νέος ή ενήλικας να βρει το δικό του δρόμο έκφρασης και δημιουργίας. Έτσι, μέσα από την ψυχαγωγία και το ομαδικό παιχνίδι φτάνουμε στη γνώση, την αισθητική καλλιέργεια και την πνευματική ανάπτυξη των συμμετεχόντων. Τα κείμενα των παραστάσεων, το σχεδιασμό των προγραμμάτων και την παιδαγωγική επιμέλεια αναλαμβάνει ο συγγραφέας –μουσικοπαιδαγωγός Παναγιώτης Τσιρίδης ενώ τη σκηνοθεσία, την καλλιτεχνική επιμέλεια και την παραγωγή η ηθοποιός – σκηνοθέτης Μαριάνθη Φωτάκη.

**Μουσική Βιβλιοθήκη του Συλλόγου Οι Φίλοι της Μουσικής στο Μέγαρο Μουσικής Αθηνών**

**Βασ. Σοφίας & Κόκκαλη, Αθήνα 11521, Τ 210 72 82 778,** [**www.mmb.org.gr**](http://www.mmb.org.gr/)**,**[**library@megaron.gr**](mailto:library@megaron.gr)

ΜΕ ΤΗΝ ΠΑΡΑΚΛΗΣΗ ΤΗΣ ΔΗΜΟΣΙΕΥΣΗΣ  
ΕΥΧΑΡΙΣΤΟΥΜΕ

Πληροφορίες για αυτό το δελτίο:  
  
Μαριάννα Αναστασίου  
Υπεύθυνη Επικοινωνίας και Συντονισμού Εκδηλώσεων  
Μουσική Βιβλιοθήκη «Λίλιαν Βουδούρη»  
Σύλλογος Οι Φίλοι της Μουσικής  
στο Μέγαρο Μουσικής Αθηνών  
Τηλ. 210-7282771  
www.mmb.org.gr / www.sfm.gr